Օլգա Կուդրյավցևա

Օլգա Նիկոլաևնա Կուդրյավցևա  (, ), խորհրդային ուկրաինացի քանդակագործ և մանկավարժ։ Աստղագետ Բորիս Օստաշենկո-Կուդրյավցևի կինը։ Եղել է քանդակագործ Խակիմժան Նաուրիզբաևի դաստիարակը։ Ստալինգրադի «Բարմալեյ» («Շուրջպար») շատրվանի հեղինակն է։ Աշխատել է հիմնականում հաստոցային և մոնումենտալ քանդակագործության բնագավառում։

Կենսագրություն 
Օլգա Կուդրյավցևան ծնվել է 1896 թվականի փետրվարի 8-ին (20) Նիկոլաևում։ Սովորել է Նիկոլաևի  Վ․ Վերեշչագինի անվան գեղարվեստի թանգարանին կից նկարչության, գծագրության և ծեփագործության դպրոցում,  որտեղ էլ սկսել է հհրապուրվել քանդակագործությամբ։ 1924 թվականին տեղափոխվել է Խարկով և ընդունվել Խարկովի գեղարվեստի ինստիտուտի քանդակագործության ֆակուլտետ, որտեղ սովորել է Էլեոնորա Բլոխի մոտ։ 1929 թվականին ինստիտուտն ավարտելուց հետո ապրել և աշխատել է Խարկովում։ 1930 թվականից մասնակցել է գեղարվեստական  ցուցահանդեսների։ 1938 թվականին անդամագրվել է Ուկրաինայի խորհրդային նկարիչների միությանը։

Հայրենական մեծ պատերազմի տարիներին տարհանվել է Ղազախստան։ 1943 թվականին, երբ Օլգա Կուդրյավցևան գլխավորել է Ալմա-Աթայի գեղարվեստի ուսումնարանի ընդունելության հանձնաժողովը, նա հանդիպել է ապագա քանդակագործ Խակիմժան Նաուրիզբաևին և հրավիրել նրան Մոսկվա սովորելու։

1945-1956 թվականներին եղել է Խարկովի գեղարվեստի ինստիտուտի դոցենտ։ Նրա ուսանողներից են եղել Միխայիլ Ֆեոդորովիչ Օվսյանկինը, Բ. Պ. Կորոլկովը, Իգոր Պավլովիչ Յաստրեբովը։

1958 թվականին Խարկովում տեղի է ունենում Օլգա Կուդրյավցևայի անհատական ​​ցուցահանդեսը։ 1964 թվականին նա իր մի շարք ստեղծագործություններ նվիրել է Նիկոլաևի գեղարվեստի թանգարանին։ Մահացել է 1964 թվականի հունիսի 15-ին Խարկովում։

Ստեղծագործություն  

Օլգա Կուդրյավցևայի ստեղծագործության գլխավոր թեմաներից մեկը եղել է Շևչենկոն։ 1934 թվականին քանդակագործ Ս.Դավիդովիչի և նկարիչ Վասիլի Կասիյանի հետ մասնակցել է Խարկովի համար Տարաս Շևչենկոյի հուշարձանի նախագծերի Համամիութենական մրցույթի առաջին փուլին։ Հետագայում ստեղծել է Տարաս Շևչենկոյի ստեղծագործությունների թեմատիկայով աշխատանքներ՝ «Кріпачка» (1935), «Կոբզար» (1938), «Сліпа» (1939), «Мені тринадцятий ми­­нало» (1951), «Տարաս Շևչենկո-փոքրիկ տղան» (1951), «Տարասիկը և Կատրուսյան» (1961), «Տարասիկը և Յարինկան» (1964), «Ես... ես... քո մայրը» (1964)։                       

1935 թվականին ավարտել է «Շուրջպար» շատրվանի քանդակագործական կոմպոզիցիան, որը տեղադրվել է Խարկովի Պիոներ պալատի դիմաց։ Կոմպոզիցիան ներառում է երեխաների պատկերաքանդակներ, որոնք պարում են կոկորդիլոսի շուրջը, որը կուլ է տվել Բարմալեին։ Հետագայում պատրաստվել են այդ շատրվանի կրկնօրինակները Դնեպրոպետրովսկի, Արտեմովսկի, Գոռլովկայի, Ստալինգրադի, Վորոնեժի, Մակեևկայի համար։ Շատրվանի Ստալինգրադյան կրկնօրինակը հայտնի է դարձել 1942 թվականին Էմմանուիլ Եվզերիխինի արված լուսանկարների շնորհիվ, որտեղ պատկերված է անհոգ ցնծացող երեխաների և Ստալինգրադի ճակատամարտի ժամանակ քաղաքի կործանման սարսափելի տեսարանների հակադրությունը։

Օլգա Կուդրյավցևան ստեղծել է ԽՍՀՄ ժողովրդական նկարիչ Մարյան Կրուշելնիցկու, Ուկրաինական ԽՍՀ ժողովրդական նկարիչ Սոֆյա Ֆեդորցևայի, ակադեմիկոս Արիստարխ Բելոպոլսկու, նկարիչ Սերգեյ Վասիլկովսկու և այլոց դիմանկարները։ 1952 թվականին նա պատրաստել է նկարիչ Նիկոլայ Բուրաչեկի տապանաքարը։

Ընտանիք 
Ամուսին՝ աստղագետ Բորիս Պավլովիչ Օստաշենկո-Կուդրյավցև (1877-1956)։

Գրականություն 
 Виставка скульптури О. М. Куд­­рявцевої і графіки Г. С. Космачова: Каталог. Х., 1958․
 Художня виставка, присвячена 100-річчю з дня смерті Т. Г. Шевченка. К., 1961․

Ծանոթագրություններ 

Ուկրաինացի կին քանդակագործներ
Խորհրդային քանդակագործներ
Ուկրաինայի նկարիչների ազգային միության անդամներ
Ուկրաինայի քանդակագործներ